[{"text_idx": "#000002", "text": "Nia vendreda felietono pri Koninda Pollando traktas la malmulte konatan legendon pri s\u0302tona urso antau\u0306 la preg\u0302ejo de Dipatrino la Gracoplena en la Malnovurba Kvartalo de Varsovio. Komence ni memorigas la pasantan hodiau\u0306 Mondan Tagon de Teatro kaj en tiu kunteksto la koncernajn konkursbranc\u0302ojn en la Belartaj Konkursoj de UEA (limdato 31.03.2020), ni prezentas sekve jam kutiman bedau\u0306rinde kronikon pri eventoj ligitaj kun la kronvirusa pandemio. La kulturtema kroniko informas pri la novaj lau\u0306reatoj de la krakova Jasien\u0301ski-premio, pri restau\u0306rado de freskoj en la ortodoksa kirko en Supras\u0301l kaj pri la prokrastita varsovia Nokto de Muzeoj, kutime okazanta en majo. En la E-komunuma segmento ni transdonas i.a. korskuan informon pri la forpaso pro la kronviruso de esperantista verkista paro el Italio \u2013 Julia Sigmond kaj Filippo Franceschi, konata kiel Sen Rodin.\nPor la muzika ornamo ni elektis la kanton de Helena Melnikova \u201eMi sorc\u0302as\u201d. La akompana interreta foto prezentas la s\u0302tonan urson pri kiu traktas nia felietono. Eksterelsende tradicie trovig\u0302as en la unuopaj rubrikoj de nia pag\u0302o paralele legeblaj kaj au\u0306deblaj tekstoj el la hodiau\u0306a programo. Temas pri \u201ekulturkronikaj informoj\u201d kaj \u201eFelietonoj\u201d. Ne hezitu uzi tiun c\u0302i servon mem kaj rekomendi al aliaj, kiel efikan manieron altigi la au\u0306dokomprenon kaj parolkapablon. La elsendo estas au\u0306debla ankau\u0306 en jutubo c\u0302e la kanalo Espero2009: I.a. pere de g\u0302i vi povas rapidigi au\u0306 malrapidigi la parolrapidecon konforme al viaj bezonoj."}]